Foto: Hina, Index

ŽELJKO REINER tek se približio stolcu predsjednika Hrvatskog Sabora i već je predložio da mu se foteljica preimenuje. Najavio je da će predložiti da se parlament Republike Hrvatske preimenuje u Hrvatski Državni Sabor. To je ime parlament nosio u dva navrata: za vrijeme fašističke Nezavisne Države Hrvatske, kada zastupnici nisu ni birani nego ih je Poglavnik imenovao tek da manje važnim ustašama dodijeli kakvu čast bez stvarne moći; i drugi put kad su Franji Tuđmanu metastaze počele jesti mozak pa je počeo više nego uobičajeno popuštati ekstremnim desničarima u svojoj stranci.

Razlikuje li Reiner ta dva Sabora?

Željko Reiner nije objasnio koji mu je od ta dva Sabora bliži. Možda ih i ne razlikuje. Baš kao što ne razlikuje sekularnu republiku od vjerske države. Pokazao je to zazivajući dragoga Boga da njemu zastupnicima i svima ostalima koji o nečemu odlučuju providi razum i pomogne im u donošenju što boljih odluka.

Tekst se nastavlja ispod oglasa

To se u sekularnoj republici jednostavno ne radi, baš kao što ni predsjednik Republike ne bi trebao prisežući zazivati Božju pomoć. No, čini se da ćemo se morati naviknuti i na tu i na druge budalaštine novog predsjednika Sabora koji nas u skladu s reformskom politikom svoje stranke i koalicije želi ekspresno vratiti u što goru prošlost.

I kao što može birati koji mu je Državni Sabor bliži, Pavelićev ili kasno Tuđmanovski, može birati i hoće li nas vratiti u vrijeme Nezavisne Države Hrvatske ili u vrijeme kada je Tuđmanov obavještajni aparat progonio novinare, mlatio mladost po cesti, prisluškivao opoziciju.

Sve s Božjom pomoći. Ako uvaženi predsjednik Sabora prihvaća prijedloge preporučujem mu da ode što dalje u prošlost. U vrijeme tik prije svoga rođenja. I neka se tamo udobno smjesti. I ostane.